  Анжелика Тихонова корреспондент Пичи Пургаысь Баталов кузпалъёс но куать нылпиоссы «Арлэн семьяез-2016» Росси конкурсын вормизы. Павелэз но Людмилаез 2-тӥ южтолэзе Удмуртилэн Кивалтэтаз пусйизы. Росси Федерациысь 79 субъектъёсысь конкурсэ пыриськыны 294 семьяос вазиськизы. Удмуртиысь конкурсэ пыриськыны ньыль вазиськонъёс келямын вал <…> Пичи Пурга ёросысь Баталовъёс «Арлэн семьяез-2016» Росси конкурсын вормисьёс луизы. Кузпалъёсты «Россиысь арлэн семьяез 2016» дано книгае пыртӥзы. Семьязылы 24 ар ини», — вераз Удмуртиысь мер, семья но демографи политикая министр Ольга Корепанова. Соосты пусъён ужрад бере иворъёсъя «Удмуртия» агентстволэн корреспондентэз шудо анай-атайёсын кенешиз. Семьяязы куать нылпиос: вить нылъёс но одӥг пи. Тужгес пичиезлы 8 арес гинэ ай. Доразы анай-атаенызы чакласькисьтэм нылпиосты басьтон сярысь вераськонэз куинь сузэръёсты ваемзылэсь трослы вазьгес ӝутъяллям. Быдэ вуымтэ пиналъёслэн ужъёссыя комиссиын ужакуз Людмила Баталова тросэз понна сюлэмшугъяськылэм. Тужгес но тодаз кылем эм юртысь нылаш, кудӥзлы со кузьымъёс нуллэ вылэм. Но дораз вайыса вуттымтэ, нылпиез кин ке мукетыз басьтэм. Малпанзэс быдэстыны юн мылкыд сётэм пичиезлэн нылзылэн вордӥськемез. «Мон сое бер вайи, 38 арескам, бадӟымъёсыз пиналъёсмы быдэ вуэмын вал ини. Кузпалэным кенешим но солы эш кулэ шуыса малпам», — вера анай. Ас нылзы быдӟагес ик нылпи сярысь малпаськылӥллям. Людмила Баталова кинэ басьтэмез потэ но тодэ вылэм. «Комиссиын ужакум куинь нылъёсын матысь кусып вози. Пичизэ дорамы басьтыны малпаськом вал. Солы соку 2 но ӝыны арес вал. Но опекая ёзъёс сузэръёсты люкыны ӧз лэзе, соин ик ми ваньзэсты басьтӥм», — валэктӥз со. Бадӟым, эшлыко семьяязы атайзэс тужгес но яратэ пичиез нылзы, нош мукетъёсыз, Людмилалэн малпамезъя, со дорыгес кыстӥсько. Кузпалыз соглаш луэ: «Анай семьялы кулэ, кытчы сотэк». Тегъёс: нылпиос Удмуртия Россия ПичиПурга семья Мерлык  